НэщIикIыж хьидыр ягъэлъапIэ
Къэбэрдей-Балъкъэрым ис муслъымэнхэм нэщIикIыж хьидыр шыщхьэуIум и 8-м ягъэлъэпIащ.
Къуэдзокъуэ Мухьэмэдрэ Дзасэжь Хьэзрэталийрэ я псалъэ. Махуэшхуэм ехьэлIа Iуэхугъуэ нэхъ инхэр Налшык и мэжджыт нэхъыщхьэм щекIуэкIащ. Махуэкум и пщэдджыжьым абы цIыхур щIэзу къызэхуэсат.
— Мы дакъикъэхэм дуней псом и щIыпIэ зэмылIэужьыгъуэхэм щыпсэу ди къуэш, ди шыпхъу мелуанхэм нэщIикIыж хьидыр зэдагъэлъапIэ, — жиIащ къызэхуэсахэм нэмэз лъапIэр яригъэщIыным щIимыдзэ щIыкIэ КъБР-м ис муслъымэнхэм я дин IуэхущIапIэм и унафэщI Дзасэжь Хьэзрэталий. — Абыхэм Алыхь Иным зыхуагъэщхъ икIи я нэщIри нэмэзри къабылу Iихыну йолъэIу, Рэмэдан мазэм фIэщхъуныгъэ лъэщрэ гугъапIэ дахэрэ къахуихьыну щIохъуэпс.
АдэкIэ Къэбэрдей-Балъкъэрым и муфтийр къеджащ щIыпIэ куэдым кърагъэха хъуэхъу телеграммэхэм. Ахэр къабгъэдэкIащ Урысей Федерацэм и Правительствэм и УнафэщI Медведев Дмитрий, гъунэгъу республикэхэм я Iэтащхьэхэмрэ дин лэжьакIуэхэмрэ, къэрал къулыкъущIэ куэдым.
Республикэм и Iэтащхьэ Къанокъуэ Арсен нэщIикIыж хьид махуэшхуэм ирихьэлIэу цIыхухэм зэрызахуигъазэм КъБР-м и вице-премьер Къуэ-дзокъуэ Мухьэмэд къызэхуэсахэм къахуеджащ. «Къэбэрдей-Балъкъэрым и жылагъуэм щытыкIэр щефIэкIуэныр куэдкIэ елъытащ муслъымэнхэм, — итщ абы. — Къэралым и сэбэп хэлъщ ислъамым и щэнхабзэ, псэкупсэ хабзэхэр — мамырыгъэм, зэрахьэ диным емылъытауэ цIыхухэм пщIэ зэхуащIыным, гъунэгъугъэр гъэлъэпIэным, гумащIагъэм, зызэщIэгъэкъуэным хуэунэтIахэр — къэгъэщIэрэщIэным».
Рэмэдан мазэр зэриухам папщIэ яIэта хъуэхъухэм иужькIэ къызэхуэсахэм нэщIикIыж нэмэз лъапIэр зэдащIащ. Ахэр Алыхьталэм елъэIуащ ди щIыналъэм сыт щыгъуи мамырыгъэмрэ зэгурыIуэныгъэмрэ щытепщэну, абы щыпсэухэм узыншагъэрэ дэрэжэгъуэрэ яIэну, етIанэгъэ пIалъэ гуфIэгъуэкIэ нэсыну.
Хьэтау Ислъам.
